Un tânăr din Alba Iulia s-a ales cu dosar penal după ce a creat și promovat pe Facebook un eveniment numit „Concurs de bătut femeia”. Gestul său, chiar de Ziua Națională a României, a stârnit revoltă în mediul online, relatează Alba24.ro.

Dosar penal pe numele unui tânăr din Alba Iulia care a inițiat pe Facebook evenimentul „Concurs de bătut femeia”. Foto: Alba24.ro

IPJ Alba a deschis dosarul penal în urma unei sesizări a Asociaţiei „Necuvinte” din Bucureşti.

„La sesizarea dvs. întregistrată la Poliţia Municipiului Alba Iulia cu nr. (…), privind evenimentul organizat «Concurs de bătut femei», postat pe reţeaua de socializare Facebook de pe profilul numitului P. T. vă informăm următoarele: În urma verificărilor efectuate de către lucrătorii din cadrul subunităţii au rezultat aspecte care pot fi de natură penală motiv pentru care petiţia dvs. a fost trecută în evidenţa dosarelor penale sub nr. (…), urmând a se efectua cercetări sub coordonarea Parchetului de pe lângă Judecătoria Alba Iulia”, se precizează în adresa primită de asociaţie.